ΓΡΑΠΤΗ ΕΡΩΤΗΣΗ E-0631/97 υποβολή: Jaak Vandemeulebroucke (ARE) προς την Επιτροπή (4 Μαρτίου 1997)

Θέμα: Διαγωνισμοί υποβολής προσφορών της Ευρωπαϊκής Ένωσης

Μπορεί να αναφέρει η Ευρωπαϊκή Επιτροπή εάν ενημερώνεται για το καθεστώς ιδιοκτησίας των εταιριών που συμμετέχουν στους διαγωνισμούς για υποβολή προσφορών τους οποίους προκηρύσσει;

Εαν δεν συμβαίνει αυτό, μπορεί να αναφέρει η Επιτροπή με ποιόν τρόπο διασφαλίζει ότι δεν υπάρχουν διαπλεκόμενα συμφέροντα;

Απάντηση του κ. Monti εξ ονόματος της Επιτροπής (12 Μαΐου 1997)

Σε εφαρμογή των οδηγιών για τους δημόσιους διαγωνισμούς, οι υπηρεσίες της Επιτροπής όταν προβαίνουν σε προκήρυξη υποβολής προσφορών, επιτρέπουν σε οποιονδήποτε ενδιαφερόμενο να υποβάλει υποψηφιότητα μετά τη δημοσίευση της πρόσκλησης στην Επίσημη Εφημερίδα των Ευρωπαϊκών Κοινοτήτων. Οι σχετικές οδηγίες δεν περιλαμβάνουν υποχρεώσεις σχετικά με τη διάρθρωση των υποψηφίων εταιρειών, με εξαίρεση μια διάταξη που αφορά τις κοινοπραξίες επιχειρήσεων, που βρίσκεται σε όλες τις οδηγίες.

Η διάταξη αυτή, σχεδόν ταυτόσημη σε όλες τις οδηγίες, προβλέπει ότι μπορούν να υποβάλλουν υποψηφιότητα κοινοπραξίες επιχειρήσεων. Η αναθέτουσα αρχή δεν μπορεί να απαιτήσει την μετατροπή τέτοιων κοινοπραξιών σε εταιρείες καθορισμένης νομικής μορφής για την υποβολή της προσφοράς. Ωστόσο, όταν ο διαγωνισμός ανατίθεται στην κοινοπραξία, μπορεί να ζητηθεί η μετατροπή αυτή, στο μέτρο όπου η μετατροπή είναι απαραίτητη για την καλή εκτέλεση της σύμβασης (άρθρα 18 της οδηγίας 93/36/ΕΟΚ της 14ης Ιουνίου 1993 περί συντονισμού των διαδικασιών για τη σύναψη συμβάσεων δημοσίων προμηθειών ((ΕΕ L 199 της 9.8.1993 )), 21 της οδηγίας 93/37/ΕΟΚ της 14ης Ιουνίου 1993 περί συντονισμού των διαδικασιών για τη σύναψη συμβάσεων δημοσίων έργων ((ΕΕ L 199 της 9.8.1993 )), 26 της οδηγίας 92/50/ΕΟΚ της 18ης Ιουνίου 1992 περί συντονισμού των διαδικασιών σύναψης δημοσίων συμβάσεων υπηρεσιών ((ΕΕ L 209 της 24.7.1992 )) και 33 (Ι) της οδηγίας 93/38/ΕΟΚ της 14ης Ιουνίου 1993 περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών ((ΕΕ L 199 της 9.8.1993 )).

Συνεπώς, η Επιτροπή μεριμνά ώστε οι υπηρεσίες της, όπως και όλες οι αναθέτουσες αρχές στα κράτη μέλη, επιτρέπουν στις κοινοπραξίες να υποβάλουν υποψηφιότητα και να μην απαιτείται κάποια ιδιαίτερη νομική μορφή για την υποβολή της προσφοράς. Αντίθετα, οι υπηρεσίες μπορούν να ζητήσουν σύμφωνα με το κοινοτικό δίκαιο ο επιτυχών υποψήφιος να λάβει συγκεκριμένη νομική μορφή.

Η Επιτροπή αντιλαμβάνεται την έννοια «διαπλεκομένων συμφερόντων» ως την περίπτωση όπου ένας επιχειρηματίας διαθέτει ιδιαίτερους δεσμούς με αναθέτουσα αρχή που διευκολύνουν την ανάθεση των δημοσίων διαγωνισμών στον επιχειρηματία αυτόν.

Σχετικά, θα πρέπει να παρατηρηθεί ότι τίποτα στο σημερινό κοινοτικό δίκαιο δεν απαγορεύει οι αναθέτουσες αρχές να ζητούν ή να δέχονται γνωμοδοτήσεις, που να μπορούν να χρησιμοποιηθούν για την εκπόνηση προδιαγραφών σχετικά με ένα συγκεκριμένο διαγωνισμό, από επιχείρηση που να είναι πιθανόν να συμμετάσχει στην αγορά αυτή. Το κοινοτικό δίκαιο απαγορεύει ένα τέτοιο διάβημα αν έχει ως αποτέλεσμα να επηρεάζει την αρχή της ίσης μεταχείρισης και, ιδιαίτερα, να παρεμποδίζει την ανταγωνισμό. Στη βάση αυτή η Επιτροπή μεριμνά, στις περιπτώσεις για τις οποίες ενημερώνεται, να αποφεύγει την σύγχυση συμφερόντων που υπογραμμίζει το Αξιότιμο Μέλος του Κοινοβουλίου.